1Ino muwulekage uwanangifu mbewuli, uwudesi, uwulyalya, igila na ing'ani isa ukufililisa. 2Ndawe lula lwe avana fyali vavidobokela ilisiva, nayinyenye ndahihyo luvavaje muwendage hilo ilisiva ilyanachene lya ikinyamuhe, sambi ukukola uludali lwalyo muvine na ukukombolwa. 3Ndawe lwelwilonga Uwandike Uwelu, “Yemulukagwe ukuta Umutwa ye munofu.” 4Lino, mumubitilage Umwene, ye liganga ilyumi lyevalibihye avanu; neke pa Nguluvi ye liganga ilihagule, iligusiwa amagobole molofu. 5Mumubitilage umwene mwiva ndawe amaganga amanyawumi musengelwe sambi muve kaye ya ikinyamuhe, umo mwemumupigila wita avatambisi avelu, ukutawulila inambika isa kinyamuhe isikumunogela Nguluvi ukukola kwa Yesu Kilisito. 6Pakuva Uwandike witigila: “Lavage! Ndivika uko ku Sayuni liganga likomi lya mulutu, iliganga iligusiwaga pakomi lyendalihagwe. Umunu yeamufuuwa yula ye umwene yelilyo liganga, sisaahongelwa inyoni.” 7Kwa nyenye yemwifuuwa, iliganga ilyo linyandolo pakomi; neke kwa vala vesivifuuwa, “Liganga lyevalibihye avasenzi, lino live liganga likomi lya mulutu.” 8Kangi Uwandike witigila, “Ili ganga ilyo lye liganga ilikuvasa, litalawe iligwisaga avanu.” Avanu vakwikuvala pakuva siakulufuuwa lula ulukani; na lwelulo lwevawuyapilwe Uluhuma pamuvango. 9Neke nyenye mwilukolo uluhagule, uwutambisi wa uwutema, ulukolo ulwelu, avanu vakwe yumwene Nguluvi, sambi mudalike ifipigo fyakwe finyandolo fyeavakemelye uluhuma mulwisa swe akuvingisa mu lung'ali lwakwe ulukomi. 10Ulusika ulungi nyenye simwe mwivanu, neke lino mukave mwivanu vakwe Nguluvi ulusika ulungi kangi simwe mwivawonele ulusungu, neke lino yemulwanuche ulusungu ulo. 11Vanyawiyendi vangu nguvagongola nyenye wita avagayakwawo na avagenzi mung'i! Muwulekage uwudobokesi uwa isa umuvili isisutanaga na umuhe. 12Imigendele jenyu pa vamyanza givaje ukuva minofu hilo, sambi luve nambi pevavavakuvafila ukuta mwipiga imbi vahwane ukwimila ifipigo fyenyu ifinofu na palulo vamupele indolo Nguluvi ikimunyi pesaakusa. 13Lino, mwivikage pasi pa ululagi mbeluli lwa avanu, ukwimila Ummutwa; ichoga kulu Mutema umuvina, 14ichoga kwa avatema va inanana vala avahagule nave ukuvahiga avananzi vapume na ukuvalumba vevipiga inofu. 15Pakuva Nguluvi ayiwenda mudogofyage ing'ani mbesili isa uwupuva isa ava avagaya luhala ukwimila ifipigo ifinofu fyemwipiga. 16Mwikalage wita avanu avatemapawo; neke mulakola uwutemapenyu ukupiga uwanangifu, pesi mwikalage wita vakami va Nguluvi. 17Muvelage na ichoga ku vanu mbevali, muwendage uwunyalukolo venyu, mumogopage Nguluvi, muvelage na ichoga kulu Mutema. 18Nyenye mwevakami va mukaye, muvelage na ichoga ku vavina venyu muvapelage ululumbo mbeluli, wone vave vanofu, valele nambi vave vanyaluvifyo. 19Pakuva wone mwikangalila uwuvafi wa ineseko sesimwinogela neke pemulukagula ukuta Nguluvi iwenda ndahihyo, sweno Nguluvi avatanga. 20Pakuva mwambula kiki wone mukangalile ukuhigwa kwekwiling'ana na semwananzile? Neke wone mwikangalila ineseko nambi we mupigite inofu, Nguluvi avapela uwufunyilile ukwimila lulo. 21Iso semwakemelilwe; pakuva Kilisito yumwene atesike ukwimila nyenye, akuvalekela icholelesi, sambi mwigage imigendele jakwe. 22Umwene sapigiti inzanangifu, nambi lukani lwa uwulyalya silwapulisi mumulomo gwakwe. 23Ave iligwa siipilulyi nambi liligo; peatesekige umwene siipemyi, pesi avikite uluhuvi lwakwe kwa Nguluvi, umuhisi umugolofu. 24Yuyumwene asitegwe inzanangifu setu mumuvili gwakwe pala pa Musalaba, sambi tufwe ku nzanangifu, na ukunana ukwimila uwugolofu. Ukukola amavamba gakwe, nyenye yemuponite. 25Nyenye mwayagige ndawe ing'olo, neke lino yemumupiluche, umukwamila ng'olo na umulolesi va inumbula senyu.
bem_Latn